Nastaviť vlastné zvonenie na iPhone je jedným z nedostatkov, resp. nie je to nič nemožné, no pre mnohých používateľov otravné a nepraktické. Na podpore pri hľadaní otázky, ako nastaviť zvonenie na iPhone nájdete len oficiálnu cestu. iTunes je v zásade jedinou oficiálnou možnosťou, ktorú by mali majitelia „jablka“ využívať. Prípadne je tu možnosť využívania len natívnych zvonení. Používateľom sa však osvedčila aplikácia GarageBand, ktorá je zadarmo dostupná v AppStore. Po otvorení aplikácie vľavo hore kliknete na symbol „pluska“. Týmto vytvoríte novú skladbu, zvolíte nástroj a v režime úprav vľavo hore kliknete na symbol slučky. Tu si vyberiete hudbu, ktorú máte stiahnutú v telefóne alebo v iCloud Drive. Skladbu potiahnutím presuniete priamo na plochu aplikácie. Zobrazí sa vám časová os. Tu si môžete hudbu prehrať a vyznačiť pasáž, ktorú chcete mať ako vyzváňací tón. Túto časť odstrihnete a uložíte. Upravené skladby sa ukladajú do knižnice GarageBand. Prejdete do knižnice, nájdete skladbu, podržaním na ikone skladby sa zobrazí ponuka. Zvolíte možnosť „Zdieľať“. Vyberiete možnosť „Zvonenie“, skladbe dáte vlastný názov a vyberiete možnosť „Exportovať“, vyskočí vám ponuka, ako chcete zvuk použiť – zvonenie, zvuk, správa. Vyberiete možnosť „Zvonenie“. Takýmto spôsobom si môžete na výmenu pripraviť viacero tónov zvonenia, ktoré môžete potom kedykoľvek v knižnici aplikácie meniť.\r